Αθλητικός και Ποδοσφαιρικός Σύλλογος Πειραιώς

Ο Αθλητικός και Ποδοσφαιρικός Σύλλογος (Α.Π.Σ.) Πειραιώς υπήρξε βραχύβιο ποδοσφαιρικό σωματείο που λειτούργησε μόνο για μια σεζόν, το 1923-24.

Ιστορικό 

Ο Αθλητικός και Ποδοσφαιρικός Σύλλογος (Α.Π.Σ.) Πειραιώς ιδρύθηκε στα τέλη του 1923 από ποδοσφαιριστές των ποδοσφαιρικών τμημάτων των σωματείων Πειραϊκή Ένωση και Πειραϊκός Σύνδεσμος. Από άλλους παίκτες των ίδιων συλλόγων δημιουργήθηκε ο "Όμιλος Φιλάθλων Πειραιώς". Και οι δύο σύλλογοι μετείχαν στο πρωτάθλημα 1923-24 της Ε.Π.Σ. Ελλάδος.
Το 1923 μετέβη στη Θεσσαλονίκη και έδωσε φιλικά ματς με τις ομάδες της πόλης, Ηρακλή και Άρη, τις οποίες νίκησε. Ο ΑΠΣ Πειραιώς συμμετείχε στο τελευταίο πρωτάθλημα της Ε.Π.Σ. Ελλάδος το 1923-24, το οποίο κατέκτησε. 
Το Μάιο του 1924 τα μέλη του εξέλεξαν νέο Δ.Σ. με πρόεδρο τον Μιχ. Μανούσκο, αντιπρόεδρο και έφορο αθλητικού τμήματος τον Π. Καμπέρο, γεν. γραμματέα τον Δημ. Ανδρόνικο, ταμία τον Φωτ. Πρωτοψάλτη, έφορο ποδοσφαίρου τον Ι. Λουλουδάκη και έφορο του ναυτικού τμήματος τον Νικ. Καλούδη. Στις 29 Ιουνίου 1924, στο Ποδηλατοδρόμιο Νέου Φαλήρου, η ομάδα του ΑΠΣ Πειραιώς ήρθε ισόπαλη 1-1 με ομάδα Άγγλων ναυτών πολεμικού πλοίου που είχε επισκεφτεί το λιμάνι Πειραιά ενώ στις 1 Ιουλίου έδωσε και δεύτερο αγώνα με τους ίδιους αντιπαλους.

Η διάσπαση

Ο σύλλογος διαλύθηκε αργότερα μέσα στο 1924. Από την διάσπασή του δημιουργήθηκε ο Πειραϊκός Όμιλος (όπου εντάχθηκε ο Γιώργος Χατζηανδρέου), ο μετέπειτα Εθνικός Πειραιώς. Συγκεκριμένα το ίδιο έτος διαφωνούντες ποδοσφαιριστές αποχώρησαν από το σύλλογο και εντάχθηκαν στον "Κεραυνό", ο οποίος μετονομάστηκε διαδοχικά σε "Γιάνγκ Μπόυς", "Πειραϊκό Ποδοσφαιρικό Όμιλο" και τελικά σε Εθνικό. 

Πολλοί παίκτες του Α.Π.Σ. Πειραιώς (αδερφοί Ανδριανόπουλοι κ.ά.) εντάχθηκαν στον "Όμιλο Φιλάθλων Πειραιώς". Αθλητές του "Ομίλου Φιλάθλων Πειραιώς" μετείχαν στα "Ε΄ Παναθήναια" το Σεπτέμβριο και Οκτώβριο του 1924, με συνοδό από τη διοίκηση τον κ. Παπούλια. Από τον Ο.Φ.Π. το 1925 ιδρύθηκε ο Ολυμπιακός Σύνδεσμος Φιλάθλων Πειραιώς.

Τίτλοι 

Πρωταθλητής Ε.Π.Σ. Ελλάδος: 1923-24

Ποδοσφαιριστές
Τον Ιανουάριο του 1924 την ομάδα του ΑΠΣΠ που μετείχε στο πρωτάθλημα αποτελούσαν οι ποδοσφαιριστές:  
Κώστας Κλειδουχάκης (τερμ.), Νίκος Πανόπουλος, Φίλιππος Κουράντης, Θ. Νικολαΐδης, Χρήστος Πέππας, Σ. Βλάσης, Γιάννης Ανδριανόπουλος,  Γεώργιος Ανδριανόπουλος, Βασίλης Ανδριανόπουλος, Ντίνος Ανδριανόπουλος, Γιώργος Χατζηανδρέου.

Αναφορές 

     

Αθλητικοί σύλλογοι Πειραιά
Ιδρύσεις αθλητικών συλλόγων το 1923
Ποδοσφαιρικές ομάδες Ελλάδας